钦定古今图书集成/明伦汇编/闺媛典/第017卷 > 菩萨蛮四首 前人
## 钦定古今图书集成/明伦汇编/闺媛典/第017卷 > 菩萨蛮四首 前人

晓来中酒和春睡。四肢无力云鬟坠。斜卧脸波春。玉
郎休恼人。日高犹未起。为恋鸳鸯被。鹦鹉语金笼。
道儿还是慵。

红炉煖阁佳人睡，隔帘飞雪添寒气。小院奏笙歌，香
风簇绮罗。酒倾金盏满，兰烛重开宴。公子醉如泥，
天街闻马嘶。

翠眉双脸新妆薄。幽闺斜卷青罗幕。寒食百花时。红
繁香满枝。双双梁燕语。蝶舞相随去。肠断正思君。
闲眠冷绣茵。

画屏绣阁三秋雨。香唇腻脸偎人语。语罢欲天明。娇
多梦不成。晓街钟鼓绝。嗔道如今别。特地气长吁，
倚屏弹泪珠。